**Δελτίο Τύπου**

Με μεγάλη συμμετοχή και επιτυχία πραγματοποιήθηκε την Τρίτη, 22 Νοεμβρίου 2016, στο Πειραματικό Γυμνάσιο του Πανεπιστημίου Πατρών η επιμορφωτική συνάντηση, η οποία οργανώθηκε από τη Διευθύντρια κ. Αθανασία Μπαλωμένου σε συνεργασία με την Προϊσταμένη Επιστημονικής & Παιδαγωγικής Καθοδήγησης Δ.Ε κ. Σοφία Χριστοπούλου και τον κ. Άρη Λούβρη, συντονιστή και συνεργάτη της ΠΔΕΔΕ.

Η επιμορφωτική συνάντηση πραγματοποιήθηκε στο πλαίσιο του ευρωπαϊκού προγράμματος με κωδική ονομασία «EduWeb» και πλήρη τίτλο «Combating Digital Exclusion: Children educate digitally illiterate adults in safe and creative web». Η δράση υλοποιήθηκε στο πλαίσιο του ευρωπαϊκού Προγράμματος ERASMUS+ Key Action 2: Strategic Partnerships for school education.

Στόχος της εν λόγω επιμορφωτικής συνάντησης ήταν να ενημερωθούν οι μαθητές, οι γονείς καθώς και οι εκπαιδευτικοί της σχολικής μονάδας για τους στόχους του προγράμματος αλλά και για τη συνεισφορά του, ώστε προαιρετικά να εμπλακούν σε αυτό.

Οι εταίροι του προγράμματος είναι:

• από την Ελλάδα η **ΠΔΕΔΕ ως συντονιστής του έργου**, το Ινστιτούτο Τεχνολογίας Υπολογιστών & Εκδόσεων (Ι.Τ.Υ.Ε.) «Διόφαντος» και το Πειραματικό Γυμνάσιο Πανεπιστημίου Πατρών,

• από την Κύπρο το Παιδαγωγικό Ινστιτούτο και το Λύκειο Αραδίππου,

•από τη Μεγάλη Βρετανία το Bournemouth University και το Ιsle of Portland Aldridge Community Academy,

•από την Ιταλία το Ufficio Scolastico Regionale per il Veneto και το Istituto Istruzione Superiore – EINAUDI - SCARPA και

• από τη Βουλγαρία το αρμόδιο Υπουργείο Νεολαίας και Αθλητισμού.

Στο πρώτο μέρος της συνάντησης έγινε παρουσίαση από την κ. Μπαλωμένου η οποία αναφέρθηκε αρχικά στις δράσεις και τη φιλοσοφία του Πειραματικού Γυμνασίου του Πανεπιστημίου Πατρών και στη συνέχεια στη φιλοσοφία του «EduWeb» το οποίο δίνει έμφαση στην εναλλαγή ρόλων: οι μαθητές αναλαμβάνουν το ρόλο της ψηφιακής εκπαίδευσης ενηλίκων. Τόνισε ότι τα οφέλη εμπλοκής της σχολικής μονάδας στο πρόγραμμα αυτό είναι πολλαπλά: κοινωνικά και γνωστικά. Ενδεικτικά ανέφερε τη γεφύρωση χάσματος γενεών, τη δικτύωση μαθητών και την ενεργητική μάθηση σχετικά με ψηφιακές τεχνολογίες, την καταπολέμηση του ψηφιακού αναφαλβητισμού ενηλίκων καθώς και τη σύσφιξη σχέσεων μαθητών και γονέων. Στο τέλος της εισήγησής της ανέφερε τον τρόπο με τον οποίο η σχολική μονάδα θα υλοποιήσει δράσεις και πρακτικές αναφορικά με το ευρωπαϊκό πρόγραμμα EduWeb.

Στο δεύτερο μέρος της επιμορφωτικής συνάντησης το λόγο πήρε ο κ. Λούβρης, συντονιστής του EduWeb, ανέφερε ότι το πρόγραμμα έχει ως στόχο την καταπολέμηση του ψηφιακού αποκλεισμού των ενηλίκων όσον αφορά στην ασφαλή και δημιουργική χρήση του Διαδικτύου. Επίσης, τόνισε στους μαθητές ότι αυτοί οι ίδιοι θα λειτουργήσουν ως εκπαιδευτές των ψηφιακά αναλφάβητων ενηλίκων μελών των οικογενειών τους, στην ασφαλή και δημιουργική χρήση του Διαδικτύου.

Στη συνέχεια τη σκυτάλη πήρε η κ. Χριστοπούλου, η οποία με τη σειρά της χαιρέτισε μαθητές, γονείς και εκπαιδευτικούς και συζήτησε με τους μαθητές για τα πιθανά προβλήματα που αντιμετωπίζουν με τους ενήλικες και έπαιξε μαζί τους ένα «παιχνίδι» ρωτώντας τους ποια είναι τα πιο περίεργα ερωτήματα που δέχονται από τους «μεγάλους». Τόνισε την ιδιαιτερότητα και τα οφέλη του Ευρωπαϊκού προγράμματος EduWeb και κάλεσε μαθητές και γονείς να εμπλακούν σε αυτό.

Ευελπιστούμε στην άψογη και γόνιμη συνεργασία με την ΠΔΕΔΕ και ευχόμαστε για την καλή επιτυχία του προγράμματος.